NARIADENIE KOMISIE (ES) č. 433/2006
z 15. marca 2006,
ktorým sa mení a dopĺňa nariadenie (EHS) č. 1538/91, pokiaľ ide o referenčné laboratóriá pre monitorovanie obsahu vody v hydinovom mäse
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 1906/90 z 26. júna 1990 o určitých obchodných normách pre hydinové mäso (1), a najmä na jeho článok 9,
keďže:
(1)
V odsekoch 10, 12 a 12a článku 14a nariadenia Komisie (EHS) č. 1538/91 z 5. júna 1991, ktorým sa zavádzajú podrobné pravidlá implementácie nariadenia Rady (EHS) č. 1906/90 o niektorých normách pre uvádzanie hydinového mäsa na trh (2), sa ustanovujú podrobné usmernenia týkajúce sa úrovní kontrol a akcií, ktoré sa majú uskutočniť v referenčných laboratóriách na monitorovanie obsahu vody v hydinovom mäse.
(2)
Referenčné laboratórium Spoločenstva „Het Spelderholt“ ustanovené v článku 14a ods. 14 nariadenia (EHS) č. 1538/91 už nie je schopné ďalej pokračovať vo svojej práci.
(3)
Skúsenosti s prácou referenčných laboratórií ukázali, že samostatné referenčné laboratórium Spoločenstva už nie je potrebné. Namiesto toho stačí pre testovacie činnosti vykonávané národnými referenčnými laboratóriami vytvoriť koordinačnú radu.
(4)
Koordinačnú radu by mali tvoriť zástupcovia Generálneho riaditeľstva Spoločného výskumného centra (JRC) - Inštitútu pre referenčné materiály a miery (IRMM), Generálneho riaditeľstva pre poľnohospodárstvo a rozvoj vidieka a troch národných referenčných laboratórií.
(5)
Predstaviteľ IRMM by mal byť predsedom rady a na princípe rotácie by mal menovať národné referenčné laboratóriá.
(6)
V prílohe VIII k nariadeniu (EHS) č. 1538/91 sa nachádzajú názvy a adresy všetkých referenčných laboratórií. Viacero členských štátov informovalo Komisiu o zmene svojich národných referenčných laboratórií. Malta zaslala názov a adresu maltského národného referenčného laboratória v susednom členskom štáte. Z tohto dôvodu je potrebné aktualizovať názvy a adresy určitých referenčných laboratórií a zapísať názov a adresu maltského referenčného laboratória.
(7)
V prílohe IX k nariadeniu (EHS) č. 1538/91 sa nachádzajú špecifické úlohy, ktoré majú referenčné laboratórium Spoločenstva a národné referenčné laboratóriá vykonať. Zmena v organizačnej štruktúre referenčných laboratórií pre monitorovanie obsahu vody v hydinovom mäse by sa mala ustanoviť v prílohe IX.
(8)
Nariadenie (EHS) č. 1538/91 je potrebné zodpovedajúcim spôsobom zmeniť a doplniť.
(9)
Opatrenia ustanovené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Nariadenie (EHS) č. 1538/91 sa mení a dopĺňa takto:
1.
Článok 14a sa mení a dopĺňa takto:
a)
V odseku 12 písm. a) sa druhý pododsek nahrádza takto:
„Národné referenčné laboratóriá poskytnú tieto údaje rade odborníkov uvedenej v odseku 14 na ďalšie hodnotenie a na diskusiu ostatným národným referenčným laboratóriám skôr ako do 1. júla každého roku. Výsledky sa predložia riadiacemu výboru na posúdenie v súlade s článkom 18 nariadenia (EHS) č. 2777/75.“
b)
Odsek 14 na nahrádza takto:
„14. Komisia odborníkov pre kontrolu obsahu vody v hydinovom mäse pôsobí ako koordinačný orgán pre testovacie činnosti národných referenčných laboratórií. Tvoria ju predstavitelia Komisie a národných referenčných laboratórií. Úlohy komisie a národných referenčných laboratórií, ako aj organizačná štruktúra komisie sú ustanovené v prílohe IX.“
2.
Príloha VIII sa nahrádza znením prílohy I k tomuto nariadeniu.
3.
Príloha IX sa nahrádza znením prílohy II k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. marca 2006